Volkswagen stel elektriese I.D BUZZ-konsepmotor bekend | Maroela Media
Volkswagen se I.D. BUZZ-konsepmotor (Foto: Volkswagen)
Die meeste Suid-Afrikaners ken 'n Volksiebus. Onthou jy nog David Kramer se advertensie met sy ou rooi vellies. Dit was nog die goeie ou dae…
Deesdae kos die jongste Caravelle-modelle 'n plaas se prys en is buite bereik vir talle getroue Suid-Afrikaanse Volksiebus-liefhebbers. Daar is tog hoop.
Dr. Herbert Diess, voorsitter van die bestuursraad van Volkswagen, sê dié gewilde handelsmerk gaan in 2020 'n hele nuwe ontwerpstyl en aanslag vir sy motors inslaan.
"Ons gaan ook 'n nuwe generasie elektriese motors bekendstel. Teen 2025 wil ons minstens een miljoen van dié voertuie, wat ten volle elektries is, per jaar verkoop."
Die nuwe I.D. BUZZ-konsepmotor is onlangs in Detroit in die VSA gewys. Volkswagen praat van 'n reikafstand in die omgewing van 600 km. Dit is voorwaar indrukwekkend vir 'n elektriese motor. Volkswagen praat ook van volledig geoutomatiseerde bestuursfunksionaliteit teen 2025. Dit is bitter naby, en ek hoop die wêreld is reg vir al hierdie motors wat so self ry.
Die I.D. BUZZ is toegerus met twee elektriese motors en aandrywing in al vier wiele. Die MEB-platform is veelsydig genoeg dat daar verskeie modelle beskikbaar kan wees, sonder moeite – afhangend van streek en doel.
Ek hou baie van elektriese motors, veral in só 'n soort motor. Kom ons hoop Volkswagen bou die I.D. BUZZ én maak dit bekostigbaar!
Onthou jy nog die destydse Volkswagen "Volksiebus"-advertensie waarmee David Kramer opslae gemaak het? Kyk dit hier: